แจ้งตร.โดนนายแบงก์ยักยอก107ล.
ไว้ใจให้ทำธุรกรรมการเงินแทนไทยพาณิชย์เฮี้ยบสั่งย้ายด่วน
4 ก.ค. 2555

ไว้ใจให้ทำธุรกรรมการเงินแทนไทยพาณิชย์เฮี้ยบสั่งย้ายด่วน
แจ้งกองปราบฯโดนผู้จัดการธนาคารยักยอกเงินในบัญชี 107 ล้านบาท
น.ส.เอื้อมบุญ จันทร์สมา ซึ่งเป็นบุคคลทุพพลภาพ บุตรสาวของนายทองใบ จันทร์สมา อดีตนักกีฬาทีมชาติขี่ม้าและยิงปืน พร้อมด้วยนายวันชัย ศรีสันติธรรม ทนายความ เดินทางเข้าแจ้งความกับ พ.ต.อ.ประสพโชค พร้อมมูล รอง ผบก.ป. และ พ.ต.ท.วรพงษ์ ภวเวส พนักงานสอบสวน (สบ 2) กก.1 กองบังคับการปราบปราม เพื่อขอให้ตรวจสอบข้อเท็จจริง กรณีผู้จัดการสาขาธนาคารไทยพาณิชย์ยักยอกเงินฝากในบัญชีสูญหายไปกว่า 107 ล้านบาท 
นายวันชัย เปิดเผยว่า ผู้จัดการธนาคารไทยพาณิชย์ที่ยักยอกเงินมีความสนิทสนมมาตั้งแต่สมัยบิดาของ น.ส.เอื้อมบุญ ยังมีชีวิตอยู่ โดยทำงานอยู่ในธนาคารไทยพาณิชย์สาขาต่างๆ อาทิ ชิดลม สวนพลู พระราม 4 ด้วยความไว้วางใจ จึงได้มอบอำนาจให้ดูแลเงินที่ฝากไว้ในธนาคารให้ ต่อมาได้มอบให้ผู้จัดการคนนี้ขายที่ดินหลังสวนเบญจสิริได้รับเงินมา 115 ล้านบาท จากนั้นได้นำเงินจากการขายที่ดินมาฝากไว้รวมกับเงินที่มีอยู่ในบัญชีก่อนหน้านี้ เป็นเงินร่วม 140-150 ล้านบาท และได้มอบอำนาจให้ผู้จัดการคนนี้ดำเนินการธุรกรรมทางการเงินแทน แต่เริ่มผิดสังเกตเมื่อขอดูสมุดบัญชีธนาคาร ก็บ่ายเบี่ยงไม่ยอมมอบให้ 
“เมื่อเดือน พ.ค. น.ส.เอื้อมบุญ ได้มอบหมายให้ทนายเข้าไปช่วยตรวจสอบเงินในบัญชี ทำให้ทราบว่าเงินในบัญชีถูกแยกเป็น 21 บัญชี และ 3 กองทุน และพบว่าถูกถอนออกไปประมาณ 107 ล้านบาท จึงได้รีบไปถอนเงินในบัญชีทั้งหมด แต่ได้เงินคืนมาแค่ 3 ล้านบาท และได้ทำเรื่องร้องเรียนไปยังธนาคารไทยพาณิชย์ ทางธนาคารได้ตั้งคณะกรรมการทำการตรวจสอบภายใน และพบว่าผู้จัดการคนนี้มีส่วนเกี่ยวข้องกับจำนวนเงินที่หายไปจริง แต่ยอดที่ถูกยักยอกไปมีเพียงแค่ 1.23 ล้านบาทเท่านั้น จึงเข้าแจ้งความเพื่อตรวจสอบข้อเท็จจริง” นายวันชัย กล่าว 
นางองค์อร อาภากร ณ อยุธยา ผู้ช่วยผู้จัดการใหญ่ ธนาคารไทยพาณิชย์ กล่าวว่า ธนาคารได้สั่งย้ายผู้จัดการสาขาถนนพระราม 4 ให้เข้าประจำสำนักงานใหญ่ ในฝ่ายการพนักงาน หลังจากมีหลักฐานบ่งชี้ว่ามีความไม่ชอบมาพากล ซึ่งธนาคารได้แจ้งความแล้ว ขั้นตอนจากนี้จึงอยู่ระหว่างการสอบสวนของตำรวจ
“ตอนนี้ต้องรอขั้นตอนสอบสวนของตำรวจ เพราะพนักงานกับลูกค้ามีความสัมพันธ์กันมานาน ทำธุรกิจร่วมกัน” นางองค์อร กล่าว
นางองค์อร กล่าวว่า ลูกค้าที่มีความสัมพันธ์กับผู้จัดการสาขา ต้องหมั่นตรวจเช็กบัญชีของตัวเอง สมุดบัญชีเงินฝากไม่ควรให้คนอื่นถือ รหัสการทำธุรกรรมก็ไม่ควรบอกคนอื่น อย่าไว้ใจพนักงานแม้จะรู้จักกันมานาน